Zuma laat vaar aansoek oor staats­kaping­verslagPres. Jacob Zuma Foto: Parlement Pres. Jacob Zuma se regspan het Woensdag in die Pretoriase hooggeregshof sy aansoek om die regstellende stappe in die voormalige openbare beskermer (OB) se staatskapingverslag te hersien, laat vaar. Die president het die hof versoek om die regstellende stappe tersyde te stel, waarin Thuli Madonsela, voormalige OB, hom opdrag gegee het om ŉ kommissie van ondersoek aan te stel onder leiding van ŉ hoofregter. Die DA het daarna die hof versoek om te bevind Zuma het versuim om aan die OB se regstellende stappe gehoor te gee. Zuma het Madonsela se staatskapingverslag, wat onder meer lig werp op Eskom se transaksies met die omstrede Gupta-familie, in hersiening geneem omdat hy verskil van haar aanbeveling dat ŉ kommissie van ondersoek, onder leiding van ŉ regter wat deur hoofregter Mogoeng Mogoeng aangewys is, op die been gebring moet word om die beweerde kanalisering van staatshulpbronne na sakemanne met politieke bande te ondersoek. Madonsela het Zuma 30 dae tyd gegee om die kommissie van ondersoek aan te stel en die DA het hof toe gegaan om hom te dwing om dit te doen. Die president voer egter aan die Grondwet gee hom slegs die reg om die hoof van ŉ geregtelike kommissie van ondersoek aan te stel. Zuma het in Junie gereageer op die DA se hofaansoek deur ŉ teenaansoek in te dien om uitstel te versoek op die inwerkingstelling van Madonsela se aanbevelings totdat die hersiening gefinaliseer is, indien nodig. In sy aansoek voer Zuma aan hy is nie verplig om aan die OB se verslag gehoor te gee indien hy die korrektheid daarvan in twyfel trek nie. Op 29 September het die hooggeregshof in Pretoria in Zuma se guns beslis deur te bevind dat die president nie onmiddellik só ’n kommissie op die been hoef te bring nie. Regter Motsamai Makume het die DA se aansoek van die hand gewys hangende Zuma se hersiening van die regstellende stappe wat vandag sou plaasvind.